Diari Oficial de la Generalitat Valenciana


Sumari del DOGV 3224, del 17-04-1998 (1998/2915)

DECRET 43/1998, de 31 de març, del Govern Valencià, relatiu a la composició de les comissions provincials de qualificació d'activitats.
---------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/03/31/43/dof/vci/html**

### Dades del document

Número de DOGV
:   3224

Data del DOGV
:   17-04-1998

Secció del DOGV
:   I. DISPOSICIONS GENERALS

Número del document
:   1998/2915


Data del document
:   31-03-1998

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 43/1998, de 31 de març, del Govern Valencià, relatiu a la composició de les comissions provincials de qualificació d'activitats. [1998/X2915]
  
El Decret 158/1987, de 21 de setembre, del Govern Valencià, pel qual es va aprovar el Reglament Orgànic i Funcional de la Conselleria d'Obres Públiques, Urbanisme i Transports, va regular en el seu article 47 la composició de les comissions provincials de qualificació d'Activitats, aleshores adscrites al Gabinet d'Ordenació del Territori i Medi Ambient del dit departament.
  
Per a adequar la composició de les comissions als successius canvis ocorreguts en l'administració mediambiental de la Generalitat Valenciana es va modificar la composició mitjançant el Decret 111/1993, de 19 de juliol, del Govern Valencià, modificat, al seu torn, pel Decret 201/1993, de 25 d'octubre, del Govern Valencià.
  
Les modificacions operades en l'estructura organitzativa de la Conselleria de Medi Ambient i, en particular, la creació de la Direcció General per al Desenvolupament Sostenible, fan necessària una nova adequació de la composició d'aquestes comissions.
  
Així mateix, es regula la substitució del president i del secretari en els casos d'absència, vacant o malaltia.
  
En virtut d'això, de conformitat amb l'article 22.e) de la Llei de la Generalitat Valenciana 5/1983, de 30 de desembre, de Govern Valencià, a proposta del conseller de Medi Ambient, després de la prèvia deliberació del Govern Valencià, en la reunió del dia 31 de març de 1998,
  
DECRETE
  
Article 1
  
Les comissions provincials de qualificació d'activitats d'Alacant, Castelló i València tenen la següent composició:
  
- President: el director general per al Desenvolupament Sostenible.
  
- Vicepresident: el director territorial de la Conselleria de Medi Ambient.
  
- Secretari: el secretari territorial de la Conselleria de Medi Ambient, amb veu però sense vot.
  
- Vocals:
  
a) El sotssecretari d'Urbanisme i Ordenació Territorial de la Conselleria d'Obres Públiques, Urbanisme i Transports, o un funcionari designat per ell.
  
b) El director general de Qualitat Ambiental de la Conselleria de Medi Ambient, o un funcionari designat per ell.
  
c) El director general d'Interior de la Conselleria de Presidència, o un funcionari designat per ell.
  
d) El director general de Salut Pública de la Conselleria de Sanitat, o un funcionari designat per ell.
  
e) El director general d'Indústria i Energia de la Conselleria d'Ocupació, Indústria i Comerç, o un funcionari designat per ell.
  
f) El director general de Treball de la Conselleria d'Ocupació, Indústria i Comerç, o un funcionari designat per ell.
  
g) El director general de Desenvolupament Rural, Producció i Pesca de la Conselleria d'Agricultura, Pesca i Alimentació, o un funcionari designat per ell.
  
h) Un diputat en representació de la Diputació Provincial.
  
i) El cap del Servei de Programació i Avaluació d'Impacte Ambiental de la Direcció General per al Desenvolupament Sostenible, de la Conselleria de Medi Ambient.
  
j) L'alcalde-president de l'ajuntament de la capital de la província.
  
k) Tres alcaldes presidents d'ajuntaments de la província, designats per la Federació Valenciana de Municipis i Províncies i nomenats pel president de la comissió.
  
- Ponents, amb veu però sense vot:
  
El coordinador de ponències (tècnic responsable de la Unitat de Qualificació d'Activitats) que actuarà com a ponent de la Comissió.
  
A més, el president de la comissió podrà designar com a ponents els funcionaris que hagen de dictaminar els projectes rebuts entre els que li siguen proposats a aquest efecte, a requeriment seu, per les conselleries i altres organismes que tinguen relació més directa amb l'activitat de què es tracte, o per raó de les circumstàncies que se'n puguen derivar.
  
Article 2
  
En els supòsits de vacant, absència o malaltia, el president serà substituït pel vicepresident, i si no n'hi ha pel membre corresponent de l'òrgan col·legiat segons l'ordre establit en l'article anterior.
  
En els supòsits de vacant, absència o malaltia, el secretari serà substituït pel funcionari administratiu de la Unitat de Qualificació d'Activitats de la Direcció Territorial.
  
DISPOSICIÓ DEROGATÒRIA
  
Es deroga el Decret 201/1993, de 25 d'octubre, del Govern Valencià, relatiu a la composició de les comissions provincials de Qualificació d'Activitats.
  
DISPOSICIONS FINALS
  
Primera
  
S'autoritza el conseller de Medi Ambient per a dictar les disposicions oportunes en desenvolupament d'aquest decret.
  
Segona
  
El nomenament de vocals designats amb posterioritat i com a conseqüència del Decret 201/1993, de 25 d'octubre, del Govern Valencià, mantindran la seua validesa, sense que calga un nou nomenament com a conseqüència d'aquest decret.
  
Tercera
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 31 de març de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Medi Ambient,


Còpia Permalink ELI